"אין לאזרחים בצפון מערכת התרעה שנותנת מספיק זמן להיכנס למרחב מוגן"
את הדברים אמר ראש מחלקת מיגון בפיקוד העורף במהלך דיון של ועדת הכספים ■ נציג משרד האוצר אמר בדיון: "השנה אישרנו הקצאה של 150 מיליון שקל למיגון הצפון" ■ יו"ר הוועדה ח"כ גפני השיב לו: "אנחנו מדברים על זה שלא מאשרים 6 מיליארד שקל"
"אין כיום לאזרח ישראלי המתגורר באזור גבול הצפון מערכת התרעה, הנותנת לו את הזמן הנדרש כדי להיכנס למרחב המוגן. הסיבה לכך היא שהוסטו בשנים האחרונות תקציבים מהצפון לעוטף עזה - כדי ששם יהיה די זמן לאזרח להכנס למרחב" - כך אמר היום (ב') אלוף משנה גולן ואך, ראש מחלקת מיגון בפיקוד העורף, בישיבה בוועדת הכספים של הכנסת.
ואך הציג בוועדה את המחסור במיגון לאזרחים: "המיגון הפרטי בצורת ממ"ד לכל בית אב הוא הפתרון הנכון לאזרח בשעת חירום, וגם מיגון גני הילדים ומוסדות החינוך הוא חשוב. יכולת העורף לתפקד במלחמה נמדדת כשלאזרח יש בביתו מרחב מוגן. המיגון הזה מחולל את כל השרשרת של יכולת העורף להתמודד, והוא שמאפשר לאזרח לצאת לעבוד ולשמר תפקודיות".
הוא הוסיף כי "ברמת המיגון הפרטי ניתן לראות שכיום במרחק של עד 1 ק"מ מהגבול יש 413 משקי בית לא ממגונים; במרחק של עד 4 ק"מ יש 4,200 משקי בית לא ממוגנים שעלות המיגון שלהם היא השקעה של 420 מיליון שקל. במרחק 4-9 ק"מ יש 12 אלף משקי בית לא ממוגנים שההשקעה במיגון שלהם היא 1.2 מיליארד שקל. במרחק של 20-40 ק"מ מהגבול יש 100 אלף משקי בית לא ממוגנים.
"העמדה שלנו היא שלא נכון ולא צריך לתת לכל אזרח מענק של 100% לטובת המיגון. עוטף עזה היה בזמנו במציאות אחרת ונתנו להם 100% מימון. פה אנו תומכים בכך שאזרחים במרחק של עד 4 ק"מ מהגבול יקבלו 100% מימון. מי שגר רחוק יותר יהיה תלוי בוועדה שתגדיר את שיעור המימון כתלות במצבו הסוציו אקונומי".
בפיקוד העורף הציגו את מפת המיגון בצפון, והעריכו כי מיגון של כלל הבתים צפוי לעלות בין 5-6 מיליארד שקל. נתונים התואמים את אלו שהציג שר הביטחון אביגדור ליברמן בתחילת החודש, לפיהם יש צורך בתוכנית חומש במסגרתה יושקעו מיליארד שקלים בשנה במיגון הצפון.
אחריו דיבר אלי בינג, רכז ביטחון באגף תקציבים במשרד אוצר. דבריו הבהירו כי כרגע אין סיכום בנוגע למקורות התקציביים מהם ימומן מיגון הצפון. "השנה אושרה הקצאה של 150 מיליון שקל למיגון הצפון", פתח בינג את דבריו לפני שנקטע על ידי גפני, שאמר: "מדברים על זה שלא מאשרים 6 מיליארד שקל לטובת מיגון - ואתה מדבר על האישור של 150 מיליון שקל לטובת מיגון".
בינג ניסה להתגונן: "התקציב הזה כבר אושר. לגבי יתר המיגון, משרד הביטחון הוא שאמון על הנושא. למשרד הביטחון כידוע יש תקציב די משמעותי".
אלא שבשלב זה נזעק חבר הכנסת עודד פורר (ישראל ביתנו), ששמע כי יש מי שלוטש עיניים לתקציב המשרד בראשו עומד ראש מפלגתו. לדבריו, "האמירה שלמשרד הביטחון יש תקציב היא לא במקום. הרי מפת האיומים שניצבת בפנינו היא לא מפת האיומים שראינו לפני 6 שנים".
בינג אמר: "חשוב לציין כי 150 מיליון השקלים שהועברו - הם תוספת - ואנו ממשיכים בעבודת המטה לקראת ישיבת קבינט החוץ וביטחון הקרובה, שבה תידון בניית תר"ש (תרגיל רב שנתי) למיגון העורף".
גפני ניסה לבדוק אפשרות לקבל כסף לטובת מערכת התרעה לכל הפחות. בינג השיב: "אני לא מכיר פנייה כזו. נמשיך בשיח המשותף של המשרדים ונראה איך אפשר לתת מענה לצרכים. גם לבניית הממ"דים אין מקור תקציבי כרגע".
"‏לכולם ברור איך תיראה המלחמה הבאה בצפון - אלפי טילים שישוגרו ליישובים ולמרות זאת, יכולת ההגנה היום עדיין מוגבלת. 27% חסרי מיגון, מאות מקלטים ציבוריים לא כשירים, מחסור במערכות התרעה וחירום ואין מי שיפנה אוכלוסייה חלשה. כל זה לא מספיק כדי שהממשלה תעביר מה שצריך למיגון הצפון. לא צריך לחכות לועדת החקירה הבאה ולהעביר מיד את מה שצריך כדי להיערך כנדרש", אמר ח"כ איציק שמולי.
גפני סיכם: "בנושא התרעה אבקש שתבדוק עם הממונים עליך. הדברים לא יכולים לחכות. התרשמנו כיום שאין דיון אמיתי בכל הנוגע למיגון הצפון. אנו רואים בחומרה את העובדה שהממשלה לא ערוכה להתחממות בצפון שאנו חיים אותה".